## Rješenje kojim se društvu za upravljanje investicijskim fondovima Raiffeisen Invest d.o.o. izdaje suglasnost za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity

### NN 154/2011 (29.12.2011.), Rješenje kojim se društvu za upravljanje investicijskim fondovima Raiffeisen Invest d.o.o. izdaje suglasnost za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity

HRVATSKA AGENCIJA ZA NADZOR FINANCIJSKIH USLUGA

3237

Na temelju odredaba članka 15. točke 4. alineje 1. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05) i članka 181. stavka 1. Zakona o investicijskim fondovima (»Narodne novine« broj 150/05), u predmetu izdavanja suglasnosti za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity, pokrenutom na zahtjev društva za upravljanje investicijskim fondovima Raiffeisen Invest d.o.o. iz Zagreba, Palmotićeva 56, zastupanog po Renati Gecan Milek, Hrvatska agencija za nadzor financijskih usluga 15. prosinca 2011. godine donosi

RJEŠENJE

1. Društvu za upravljanje investicijskim fondovima Raiffeisen Invest d.o.o. iz Zagreba, Palmotićeva 56, izdaje se suglasnost za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity.

2. Ovo rješenje objavit će se u »Narodnim novinama«.

Obrazloženje

Raiffeisen Invest d.o.o. iz Zagreba, Palmotićeva 56 (dalje: Društvo), podnijelo je 15. studenoga 2011. godine Hrvatskoj agenciji za nadzor financijskih usluga (dalje: Agencija) zahtjev za izdavanje suglasnosti za spajanje otvorenih investicijskih fondova s javnom ponudom Raiffeisen hrvatske dionice i Raiffeisen Emerging markets osnivanjem novog otvorenog investicijskog fonda s javnom ponudom Raiffeisen Prestige Equity. U skladu s odredbama članka 2. stavak 2. Pravilnika o postupku, uvjetima i načinu pripajanja otvorenih investicijskih fondova (»Narodne novine« broj 139/06, dalje: Pravilnik), otvoreni investicijski fondovi s javnom ponudom Raiffeisen hrvatske dionice i Raiffeisen Emerging markets spajaju se bez provođenja postupka likvidacije tih fondova, osnivanjem novog otvorenog investicijskog fonda s javnom ponudom Raiffeisen Prestige Equity u koji prelazi cjela imovina svakog od fondova koji se spajaju i time prestaju postojati.

Osnivanje fonda Raiffeisen hrvatske dionice odobreno je Rješenjem Hrvatske agencije za nadzor financijskih usluga od 6. prosinca 2007. godine (klasa: UP/I– 451-04/07-06/30, urbroj: 326-113-07-5).

Osnivanje fonda Raiffeisen Emerging markets odobreno je Rješenjem Hrvatske agencije za nadzor financijskih usluga od 6. prosinca 2007. godine (klasa: UP/I– 451-04/07-06/31, urbroj: 326-113-07-6).

Riječ je o dioničkim fondovima koji se spajaju u novi, također dionički fond Raiffeisen Prestige Equity, koji će za cilj imati ostvarivanje visokih prinosa na dulji rok ulaganjem imovine fonda pretežno u dionice i investicijske fondove koji ulažu u dionice, s time da će strategija ulaganja tog fonda biti fleksibilnija u odnosu na strategije fondova koji se spajaju u smislu geografske i valutne izloženosti. Valuta fonda bit će euro, a fond je namijenjen ulagateljima koji ulažu dugoročno, važna im je svakodobna unovčivost uloga, a u cilju ostvarivanja visokog prinosa spremni su prihvatiti viši rizik ulaganja.

Pregledom zahtjeva i dostavljene dokumentacije utvrđeno je da je Društvo dostavilo svu dokumentaciju predviđenu odredbama članka 3. stavka 5. Pravilnika. Iz dostavljene je dokumentacije vidljivo da će svim imateljima udjela u fondovima koji se spajaju biti zamijenjeni njihovi udjeli za udjele u novoosnovanom fondu, pri čemu će se broj udjela u novom fondu nakon zamjene izračunati kao umnožak broja udjela u svakom od fondova koji se spajaju i omjera cijene udjela svakog od tih fondova te cijene udjela novoosnovanog fonda. Umnožak broja udjela u svakom od fondova koji se spajaju i cijene udjela svakog od tih fondova na dan spajanja bit će jednak umnošku broja udjela u novoosnovanom fondu i cijene udjela novoosnovanog fonda. Dakle, bez obzira na promjenu ukupnog broja udjela nakon spajanja, ukupna vrijednost ulaganja, izražena kao umnožak broja udjela i vrijednosti udjela, bit će jednaka prije i nakon spajanja.

Pored navedenog, imateljima udjela u fondovima koji se spajaju bit će zamijenjeni udjeli za udjele u novoosnovanom fondu bez naplate izlazne i ulazne naknade, a popis imovine novoosnovanog fonda i neto vrijednost novoosnovanog fonda utvrdit će se nakon pribavljanja suglasnosti Agencije za spajanje fondova.

Fondovi koji se spajaju će do dana spajanja ispuniti sve preuzete obveze nastale do dana spajanja. Od dana spajanja, sve obveze izvršavat će se za račun novoosnovanog fonda.

Rok spajanja fondova je jedan od sljedećih dana, ovisno o tome koji je kasniji:

• najviše 8 dana nakon primitka suglasnosti Agencije za spajanje ili

• 31. prosinca 2011. godine.

Neto imovina fonda Raiffeisen hrvatske dionice na dan 30. rujna 2011. godine iznosila je 14.020.401 kuna, što je smanjenje od 12,3% u odnosu na 31. prosinca 2010. godine. Najveći dio imovine činila je financijska imovina, klasificirana po fer vrijednosti kroz RDG u iznosu od 13.343.211 kuna (95,0% ukupne imovine). Fond je u razdoblju od 1. siječnja do 30. rujna 2011. godine ostvario gubitak u iznosu od 2.798.186 kuna kao rezultat neto dobiti od ulaganja u vrijednosne papire i izvedenice u iznosu od 562.653 kuna i nerealiziranih gubitaka od ulaganja u vrijednosne papire i izvedenice u iznosu od 3.360.839 kuna. Fond je u navedenom razdoblju ostvario negativan prinos od 15,85%.

Neto imovina fonda Raiffeisen Emerging markets na dan 30. rujna 2011. godine iznosila je 13.672.086, kuna što je smanjenje od 56,2% u odnosu na 31. prosinca 2010. godine godine, a najvećim dijelom je rezultat povlačenja udjela u iznosu 14.787.869 kuna (primici od izdavanja udjela iznosili su 2.770.559 kuna). Najveći dio imovine činila je financijska imovina klasificirana kao financijska imovina po fer vrijednosti kroz RDG (9.784.460 kuna odnosno 71,4% od ukupne imovine) te novac i novčani ekvivalenti (3.316.476 kuna odnosno 24,2% ukupne imovine). U razdoblju od 1. siječnja do 30. rujna 2011. godine fond je ostvario gubitak u iznosu od 5.464.325 kuna kao rezultat ostvarenog neto gubitka od u ulaganja u vrijednosne papire u iznosu od 2.816.806 kuna te nerealiziranih gubitaka od ulaganja u vrijednosne papire i izvedenice 2.647.519 kuna. Ukupni prihodi od ulaganja u razdoblju 1. siječnja do 30. rujna 2011. godine iznosili su 1.809.024 kuna dok su ukupni rashodi od ulaganja iznosili 4.625.830 kuna. Najveći dio rashoda od ulaganja činili su realizirani gubici od prodaje financijskih instrumenata u iznosu od 3.293.952 kuna (71,2% ukupnih rashoda od ulaganja).

Nakon provedenog postupka spajanja fondovi Raiffeisen hrvatske dionice i Raiffeisen Emerging markets brisat će se iz registra fondova koji vodi Agencija, dok će se novoosnovani fond Raiffeisen Prestige Equity upisati u registar fondova, u skladu s odredbama članka 4. stavka 3. Pravilnika.

Slijedom svega navedenoga, odlučeno je kao u točki 1. izreke ovog rješenja.

Prema odredbi članka 8. stavka 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«, jer Agencija ocjenjuje da se radi o informaciji koja je od utjecaja na korisnike financijskih usluga, osobito ulagatelja u fondove koji se spajaju.

Klasa: UP/I-451-04/11-06/24

Urbroj: 326-113-11-2

Zagreb, 15. prosinca 2011.

Zamjenik predsjednika Uprave
Željko Kopčić, v. r.

Rješenje, NN 154/2011-3237